SCI คว้างานสายส่ง “กฟผ.” ดันแบ็กล็อกทะลุ 1.6 พันล้าน
SCI ประกาศข่าวดีต้อนรับปี “กระต่าย” คว้างานสายส่ง กฟผ. มูลค่ากว่า 500 ล้านบาท หนุนงานในมือพุ่งแตะ 1.6 พันล้านบาท กางแผนก่อสร้างโรงไฟฟ้าชุมชน 4 โครงการขนาด 11 เมกะวัตต์ มั่นใจผลงานปี 66 เติบโตต่อเนื่อง
SCI ประกาศข่าวดีต้อนรับปี “กระต่าย” คว้างานสายส่ง กฟผ. มูลค่ากว่า 500 ล้านบาท หนุนงานในมือพุ่งแตะ 1.6 พันล้านบาท กางแผนก่อสร้างโรงไฟฟ้าชุมชน 4 โครงการขนาด 11 เมกะวัตต์ มั่นใจผลงานปี 66 เติบโตต่อเนื่อง
26 ม.ค. 2566

นายเกรียงไกร เพียรวิทยาสกุล ประธานเจ้าหน้าที่บริหาร บริษัท เอสซีไอ อีเลคตริค จำกัด (มหาชน) หรือ SCI เปิดเผยว่า บริษัทฯได้รับงานใหม่เพิ่มเติมเป็นงานเสาส่งไฟฟ้าแรงสูงของการไฟฟ้าฝ่ายผลิตแห่งประเทศไทย (กฟผ.) มูลค่า  500 ล้านบาท ทำให้ปัจจุบันมีงานในมือรอรับรู้รายได้ (Backlog) มูลค่า 1,600 ล้านบาท ขณะเดียวกันยังมีงานเสาส่งไฟฟ้าแรงสูงที่อยู่ระหว่างการรอประกาศผลภายในไตรมาสที่ 1/2566 อีก 1 โครงการ ซึ่งมีมูลค่ารวม 500 ล้านบาท
“ในปีนี้บริษัทฯมีแผนที่จะเข้าร่วมประมูลงานของการไฟฟ้าอีกหลายโครงการ ซึ่งจะสนับสนุนให้มูลค่างานในมือมากขึ้นทำให้ มั่นใจภาพรวมผลการดำเนินงานในปี 2566 จะสามารถเติบโตได้อย่างต่อเนื่อง” นายเกรียงไกร กล่าว
นอกจากนี้ในส่วนความคืบหน้าของโรงไฟฟ้าชุมชนที่ทางบริษัทฯได้ชนะการประมูลมาแล้วทั้งหมด 4 โครงการ ขนาดกำลังการผลิตรวม 11 เมกะวัตต์ อายุสัญญา 20 ปี โดยทั้ง 4 โครงการตั้งอยู่ในจังหวัดนครพนม ทั้งนี้บริษัทฯ มีความพร้อมเต็มที่และคาดว่าจะเริ่มเดินหน้าก่อสร้างในปี 2566 นี้อย่างแน่นอน